**16η ΕΝΟΤΗΤΑ: ΛΕΞΙΛΟΓΙΚΕΣ – ΕΤΥΜΟΛΟΓΙΚΕΣ ΑΣΚΗΣΕΙΣ**

**1.** Να δώσετε συνώνυμα των παρακάτω λέξεων του κειμένου στα αρχαία ελληνικά: ὁρῶμεν, ἀγαθοῦ, πράττουσι, δῆλον, καλουμένη.

**Απάντηση:** ὁρῶμεν = θεώμεθα, ἀγαθοῦ = καλοῦ, πράττουσι = δρῶσι, δῆλον = φανερὸν καλουμένη = ὀνομαζομένη

2. Να δώσετε ένα παράγωγο (απλό ή σύνθετο) ουσιαστικό και ένα επίθετο στα νέα ελληνικά για καθεμιά από τις παρακάτω λέξεις: πόλιν, ὁρῶμεν, κοινωνίαν, δῆλον, καλουμένη.

**Απάντηση:**

 πόλιν: πολεοδομία, πολιτογράφηση, πολιτικός, συμπολιτεία, πολιτειακός

ὁρῶμεν: όραση., παρόραμα, καχύποπτος, κάτοπτρο, οφθαλμός, ιδεώδης, ιδανικός

κοινωνία:κοινότοπος, κοινοποίηση

δῆλον:πρόδηλος, δήλωση

καλουμένη: σύγκληση, εκκλησία, παρακλητικός

3. Να βρείτε μέσα στο κείμενο λέξεις ετυμολογικά συγγενείς με τις παρακάτω: ανακωχή, επικύρωση, κάτοπτρο, σταθμός, οντολογικός.

**Απάντηση**

 **ανακωχή:** περιέχουσα, **επικύρωση:** κυριωτάτου, κυριωτάτη, **κάτοπτρο:** ὁρῶμεν, **σταθμός:** συνεστηκυῖαν, **οντολογικός:** οὖσαν, εἶναι, ἐστὶν.

4. Να δώσετε ομόρριζα (απλά ή σύνθετα) στα νέα ελληνικά για καθένα από τα παρακάτω θέματα του ρήματος «ὁρῶ»: ορ-, οπ-, ιδ-.

**Απάντηση:**

**ορ-:** όραση, όραμα, ορατός, παρόραμα, πανόραμα, ενόραση, τηλεόραση, αόρατος, αδιόρατος, θεόρατος, διορατικός

**οπ-:** οπή, όψη, οπτικός, συνοπτικός, εποπτικός, κάτοπτρο, αντικατοπτρισμός, μέτωπο, πρόσωπο, προσωπίδα, παρωπίδα

 **ιδ-:** ιδέα, ιδεατός, ιδεώδης, είδωλο, ειδύλλιο, ιδεολόγος, ιδεολογία, ιδανικός.

5.επανάσταση, εξοντώνω, μυωπία, εγκυρότητα, σύγκληση, πρόδηλος, δόγμα: Αφού επισημάνετε τους λεκτικούς τύπους του διδαγμένου κειμένου με τους οποίους συγγενεύουν ετυμολογικά οι παραπάνω λέξεις, να σχηματίσετε στη νεοελληνική γλώσσα μία περίοδο λόγου για κάθε λέξη με την ποιητική ή αναφορική λειτουργία της.

**Απάντηση:**

 1.**επανάσταση:** συνεστηκυῖαν.

 Ο επιταχυντής του CERN μπορεί, περισσότερο από οτιδήποτε άλλο, να φέρει επανάσταση στην κατανόηση των φυσικών για το σύμπαν.

2. **εξοντώνω:** οὖσαν.

 Ο Αρμαγεδδών της ακολουθούμενης οικονομικής συνταγής διέλυσε τις οικονομικές δομές, αποτελείωσε τον κρατικό μηχανισμό, εκτόξευσε τα ποσοστά της ανεργίας, εξόντωσε την επιχειρηματικότητα.

 3. **μυωπία:** ὁρῶμεν.

Μπορούν οι Ευρωπαίοι ηγέτες να απαλλαγούν από την αβάσταχτη μυωπία του εθνικού πολιτικού κόστους και να δουν λίγες δεκαετίες μπροστά;

4. **εγκυρότητα:** κυριωτάτου, κυριωτάτη.

Διενεργείται έλεγχος από τη νομική υπηρεσία προκειμένου να διαπιστωθεί η εγκυρότητα των προσκομισθέντων εγγράφων.

5. **σύγκληση:** καλουμένη.

Οι δύσκολες οικονομικά, κοινωνικά και πολιτικά συνθήκες της ευρωζώνης επιβάλλουν συχνότερη σύγκληση του Ευρωπαϊκού ΢υμβουλίου για την καλύτερη παρακολούθηση των εξελίξεων.

6.**πρόδηλος**: δῆλον.

 Η ανάδειξη ανάγλυφων γυναικείων μορφών που επιχείρησαν να κολυμπήσουν κόντρα στο ρεύμα και να αρθρώσουν δική τους φωνή, αντιστοιχεί στους πρόδηλους σκοπούς του συγγραφέα.

7. **δόγμα:** δοκοῦντος.

Οι παλιές διοικήσεις των πανεπιστημίων καλλιέργησαν συστηματικά τον λαϊκισμό του δόγματος του «πανεπιστημίου των ομάδων»

**6.πράττουσι:** Να σχηματίσετε μία περίοδο λόγου της νεοελληνικής για κάθε περίπτωση με παράγωγα του ρήματος που σας δίνεται. Οι παραγόμενες λέξεις (απλές ή σύνθετες) να δηλώνουν:

1. το πρόσωπο που ενεργεί, 2. την ενέργεια, 3. το αποτέλεσμα της ενέργειας, 4. τον τόπο όπου γίνεται η ενέργεια, 5. την ικανότητα σ’ αυτό που δηλώνει το ρήμα.

**Απάντηση**

**1. Το πρόσωπο που ενεργεί: πράκτορας.**

Συγκροτήθηκε εξεταστική των πραγμάτων επιτροπή για να αποφανθεί αν όντως ευσταθούν οι καταγγελίες ότι μέλος του κόμματος ήταν πράκτορας του εχθρού.

 **2. Η ενέργεια: πράξη.**

Η βεβήλωση των πτωμάτων τριών Αφγανών από αμερικανούς στρατιώτες είναι μια πράξη που πρέπει να καταδικαστεί με τον εντονότερο δυνατό τρόπο. 3. Το αποτέλεσμα της ενέργειας: πραξικόπημα. Σην ποινή της ισόβιας κάθειρξης προτείνει ο εισαγγελέας κατά του επικεφαλής της στρατιωτικής χούντας στρατηγού που οργάνωσε το πραξικόπημα.

 **4. Ο τόπος όπου γίνεται η ενέργεια: πρακτορείο.**

Η δυστοκία στις διαπραγματεύσεις των ιδιωτών πιστωτών με το ΔΝΣ αποτελεί το βασικό θέμα για τα ειδησεογραφικά πρακτορεία.

 **5. Η ικανότητα σ’ αυτό που δηλώνει το ρήμα: πρακτικός.**

Από τον σύνδεσμο εταιριών φωτοβολταϊκών εκδόθηκε ένας πρακτικός οδηγός για τους παραγωγούς πράσινης ηλεκτρικής ενέργειας.

7. Αντλώντας πληροφορίες από τη δεύτερη ενότητα του αποσπάσματος να συνθέσετε ένα πληρέστερο ορισμό της πόλης.

**Απάντηση:** Στην πρώτη ενότητα του αποσπάσματος ο Αριστοτέλης μας έδωσε τον ορισμό της έννοιας «πόλις» κάνοντας αναφορά στα εξής γνωρίσματά της:

 • κάθε πόλη είναι ένα είδος κοινωνικής συνύπαρξης («πᾶσαν πόλιν οὖσαν κοινωνίαν τινα»),

 • είναι ανώτερη από όλες τις κοινωνίες και εμπεριέχει όλες τις άλλες («ἡ πασῶν κυριωτάτη καὶ περιέχουσα πάσας τὰς ἄλλας»),

• επιδιώκει το ανώτερο από όλα τα αγαθά («μάλιστα τοῦ κυριωτάτου πάντων»).

Στη δεύτερη ενότητα του αποσπάσματος παραθέτει κάποια επιπλέον γνωρίσματα της πόλης, που συμπληρώνουν τον ορισμό της:

• η πόλη είναι μια κοινωνική οντότητα τέλεια,

• πέτυχε την ύψιστη αυτάρκεια,

 • συγκροτήθηκε για να διασφαλίζει τη ζωή, υπάρχει για να εξασφαλίζει την καλή ζωή εκ φύσεως.

 Έτσι, λοιπόν, ένας πιο ολοκληρωμένος ορισμός της θα περιελάμβανε τα ακόλουθα: η πόλη είναι μια τέλεια μορφή κοινωνικής οντότητας, που υπάρχει εκ φύσεως και προήλθε από τη συνένωση άλλων κοινωνικών οντοτήτων, τις οποίες εμπεριέχει. Είναι ανώτερη από όλες τις άλλες, γιατί είναι το τέλος τους, η εξέλιξη, η ολοκλήρωσή τους. Αποβλέπει στο ανώτερο από όλα τα αγαθά, αφού συγκροτήθηκε για να διασφαλίζει τη ζωή των ανθρώπων, στην πραγματικότητα όμως υπάρχει για να εξασφαλίζει την καλή ζωή τους πετυχαίνοντας την ύψιστη αυτάρκεια, που είναι κάτι το άριστο.

Να ορίσετε με βάση το κείμενο τους όρους «τέλος», «φύση», «τέλειος», «εκ φύσεως», «αυτάρκεια», «τελικός λόγος» και να δείξετε την τελεολογική σκέψη του Αριστοτέλη.